OnePlus lancerer OnePlus 7 Pro Epic Collectors-pakke

Det er ikke nogen hemmelighed at OnePlus har en endog meget fanatisk fanskare, der blandt andet køber billetter til lanceringsevents.  Og nu har OnePlus lavet en speciel Epic Collectors Edition af OnePlus 7 Pro, der udover telefonen også indeholder ekstra, hemmelige gaver, der skal ”sikre en oplevelse ud over det sædvanlige”.

Den nye OnePlus 7-serie bliver lanceret den 14. maj, men allerede den 9. maj får danskerne mulighed for at putte den nye telefonen i den digitale indkøbskurv – hvis de altså er hurtige på aftrækkeren.

– Der er kun produceret 50 enheder af OnePlus Epic Collectors Edition, og vi ved, at efterspørgslen på den nye OnePlus 7 Pro er stor i Danmark. Sidste år prøvede vi det samme i Sverige, og her blev solgt 100 enheder på kun 42 sekunder, siger Stefan Bonnevier, Nordisk PR Manager for OnePlus, i en pressemeddelelse.

Pakken lanceres i samarbejde med Proshop og salget starter den 9. maj klokken 12.00. Prisen er endnu ikke oplyst, men den bliver angiveligt noget højere end telefonens pris – men OnePlus lover, at indholdet vil mere end kompensere for den højere pris. Præcis hvad pakken indeholder, ud over OnePlus 7 Pro, er ”hemmeligt”.

OnePlus lancerer OnePlus 7 Pro Epic Collectors-pakke